
ĽUDIA A UDALOSTI 
Po tragédii v Ťi​-ťi pomáhali aj Slováci

Prišlo nečakane a v noci. Najväčšie zemetrasenie na  Taiwane od roku 1935  urobilo z desaťtisícov ľudí  bezdomovcov a niektoré neponičené domy presunulo z miesta na miesto, takže si ich majitelia museli zmeniť adresy. Viac než dvetisíc ľudí zomrelo pod troskami zrútených budov. Tragédia otriasla aj postavením roky vládnucej Národnej strany Kuomintang. Rok po nešťastí dali ľudia, nespokojní s prístupom vlády k odstraňovaniu škôd, vo voľbách šancu protičínskej opozícii. Od jednej z najhorších živelných pohrôm 20. storočia, zemetrasenia v Ťi​ťi na Taiwane, uplynulo v pondelok presne desať rokov.
Zemetrasenie v Ťi-​ťi

zemetrasenie so silou 7,3 stupňa Richterovej škály udrelo v centrálnom Taiwane 21. 9. 1999 epicentrum zemetrasenia sa nachádzalo asi 7 kilometrov pod zemou v meste Ťi​ťi vyžiadalo si 2416 obetí a 11 441 ľudí bolo zranených otrasy zničili 44 338 domov a poškodili ich viac než 41​tisíc 

Hodinu a štyridsaťsedem minút po polnoci sa 21. septembra 1999 začalo na Taiwane peklo na zemi. Silné otrasy váľali niekoľkopodlažné budovy ako domčeky z karát. Vyčíňanie prírody netrvalo dlho.

 Vychádzajúce slnko však ponúklo Taiwancom, ktorí osudnú noc prežili, smutný pohľad. Mestečko Ťi​ťi, ležiace najbližšie k epicentru zemetrasenia, pripomínalo Berlín po bombardovaní.

Hrdinami boli záchranári

Poškodené elektrické vedenia a transformačné stanice takmer zbavili ostrov elektriny. Tri jadrové elektrárne sa automaticky vypli a spustili až o dva dni neskôr. Nápor otrasov poškodil 102 dôležitých mostov.

Jedinú kompletnú diaľnicu cez hory centrálneho Taiwanu museli  pre silné poškodenie uzavrieť a dodnes nie je úplne opravená.

Taiwanskú burzu zatvorili na päť dní a šesťdňové vyradenie podniku  Hsinchu Science Park, ktorý dodáva počítačové pamäte, spôsobilo trojnásobný nárast ich cien na svetovom trhu.

Najhoršie správy sa však týkali počtu obetí. Ten rástol každú hodinu. Zemetrasenie pripravilo o život 2416 ľudí. Desaťtisíce prišli o strechu nad hlavou a zo stoviek detí urobilo siroty.

Hrdinami nasledujúcich dní sa stali záchranári. Ich rýchlosť dokázala zachrániť mnohé životy. Šesťročného chlapčeka sa podarilo japonským a juhokórejským záchranárom vytiahnuť spod sutín živého 88 hodín po zemetrasení.

Po 130 hodinách (viac než 5 dní) našli pod troskami budovy Tunghsing v Tchaj​peji dvoch bratov, ktorí prežili tak, že pili vlastný moč a vodu striekanú z hadíc hasičov na zrúcanisko. Neskôr sa ukázalo, že budova bola postavená z nekvalitných materiálov.

Do záchranných prác sa zapojili taiwanskí vojaci, policajti a dobrovoľníci, ale aj stovky záchranárov z celého sveta, medzi ktorými nechýbali ani Slováci.

Záujem vycestovať na ostrov prejavil hneď po tragédii riaditeľ Výcvikovej základne záchranárskych psov Marián Fabuš.

zahraničných vecí. Ten dohodol spoluprácu s aerolíniami Eva Air. „Dopravili nás tam aj späť zadarmo,“ povedal Fabuš. Ministerstvo vnútra ho však odmietlo s tým, že je to ďaleko a je to pridrahé. Nakoniec pomohol rezort

Prihlásilo sa mu niekoľko dobrovoľníkov. V tom čase nemalo Slovensko s Taiwanom nijaké diplomatické vzťahy, a preto našich záchranárov pridelili k rakúskym kolegom.

Podporučík Jozef Hramec, zásahový psovod Mestskej polície  Žilina a tiež člen združenia  K​7 Psovodi​záchranári si veľmi váži najmä prístup Taiwancov. Snažili sa pomáhať, ako sa dalo.

„Keď som povedal ticho, počuli by ste špendlík padnúť na zem,“ hovorí Hramec, ktorý so sučkou Alfou prehľadával trosky budov. „Stačilo povedať vodu, a už k nám bežali s miskami vody pre psa,“ spomína.  „Bol pre nich polobohom, pretože vedel vysnoriť človeka aj tam, kde to už ľudia vzdali,“ vraví mladý podporučík, ktorý Alfu pochoval pred piatimi rokmi.

Odmenou bol potlesk ľudí

Naši záchranári na vlastnej koži zažili dve z dodatočných zemetrasení. Jedno dosiahlo silu 6,8 stupňa Richterovej škály. „Boli sme na šiestom poschodí, tých 14 sekúnd bolo nekonečných,“ opisoval Hramec.
Najväčšou odmenou bola pre záchranárov vďačnosť ľudí. Aj keď našli len mŕtve telá ich príbuzných, Taiwanci boli radi, že ich môžu aspoň pochovať. „Keď sme sa vracali, tlieskalo nám celé letisko,“ hovorí o najkrajšej spomienke ďalší zo záchranárov Ľuboš Hajko.

Pri príležitosti 10. výročia taiwanskej tragédie usporiadala Tchajpejská reprezentačná kancelária v Bratislave pre slovenských záchranárov slavnostnú večeru. Jej zástupca Robert C.M. Chen sa im poďakoval za odvahu a za nezištnú pomoc.

